Izvanredna pobjeda Ive Karlovića na Wimbledonu (24/6/03) - 2003-06-23
Hrvatski kvalifikant zaustavio u prvom kolu Lleytona Hewitta sa 3:1
Treći ovosezonski Grand Slam turnir, ujedno i najpoznatije svjetsko okupljanje tenisača i tenisačica – Wimbledon, poceo je velikom senzacijom i pobjedom hrvatskog kvalifikanta Ive Karlovića nad braniteljem naslova prvaka i prvim nositeljem turnira Lleytonom Hewittom rezultatom 3:1. Karloviću je to bio prvi meč na Wimbledonu, ukoliko ne računamo kvalifikacije, a Hewitt je drugi branitelj naslova u povijesti Wimbledona koji je ispao u prvom kolu. Prvi se put to dogodilo Manuelu Santani, 1967. godine. Karlović je tijekom meča, osim prvog seta, vrlo dobro servirao, ubacivši 64 posto prvog servisa i 18 aseva. Osim toga bio je vrlo agresivan, imao je 68 izlazaka na mrežu od kojih je realizirao više od 50 posto. Hewitt je, pak, samo u 18 navrata bio na mreži. U drugom kolu Karlović će igrati protiv Australca Paula Baccanella, 197. igrača na rang listi. Hrvatski tenisač Ivan Ljubičić plasirao se u drugo kolo Wimbledona, pobijedivši Amerikanca Taylora Denta s 3:1. U drugom kolu Ljubičić će igrati protiv Bjelorusa Maksa Mirnjija, 43-eg igraca na ATP ljestvici najboljih svjetskih tenisača. No, za hrvatskog 19-godišnjeg tenisača Maria Ančića ovogodišnji Wimbledom neće ostati u dobrom sjećanju. U prvom kolu zaustavio ga je, rezultatom 3:1, 17-godišnji Španjolac Rafael Nadal, kojeg je Ančić prije nekoliko mjeseci u Hamburgu dobio u dva seta. Prosle godine Ančić je u prvom kolu Wimbledona napravio senzaciju izbacivši jednog od favorita, švicarskog tenisača, Rogera Federera. Ove je godine odlično igrao u prva dva Grand Slama. Na Australian Openu je stigao do četvrtog kola, a u Roland Garrosu je umalo izbacio Andrea Agassija u prvom krugu natjecanja. Od poznatijih imena izdvajamo brzu pobjedu dvostruke pobjednice ovog turnira i prošlogodišnje finalistice Venus Williams, a zatim i pobjede Kim Clijsters, Lindsay Davenport, Andy Roddicka. Rezultati s ATP turnira u tjednu kada je počeo Wimbledon nisu donijeli većih promjena na ljestvici najboljih tenisača. Prvo mjesto i dalje drži pobjednik Roland Garrosa Španjolac Juan Carlos Ferrero ispred Amerikanca Andrea Agassija i Argentinca Guillerma Corie. Od hrvatskih tenisača najbolje plasirani je Ivan Ljubičić na 29. mjestu, što je za jednu poziciju slabije nego prošli tjedan. Mario Ančić pao je za dva mjesta i sada je 64. Na najnovijoj WTA rang-listi najboljih tenisačica svijeta nema značajnijih promjena u odnosu na prošli tjedan. I dalje je na prvom mjestu Amerikanka Serena Williams, ali njezina prednost u odnosu na drugoplasiranu Belgijanku Kim Clijsters smanjena je na 618 bodova. Treća je i dalje još jedna Belgijanka Justine Henin-Hardenne, dok je starija sestra Williams, Venus na četvrtoj poziciji. Najbolje plasirana hrvatska igracica je Iva Majoli na 68. mjestu, Karolina Šprem izgubila je jednu poziciju u odnosu na prošli tjedan i sada je 71. Među prvih stotinu nalazi se i Silvija Talaja koja je popravila svoj plasman za četiri mjesta i sada je 80-ta igračica svijeta.